b'\n_START_ARTICLE_\nGordon Jacob\n_START_SECTION_\nBiografi\n_START_PARAGRAPH_\nGordon Jacob ble f\xc3\xb8dt i Upper Norwood i det s\xc3\xb8rvestlige London, og var tredje yngst i en s\xc3\xb8skenflokk p\xc3\xa5 ti. Under f\xc3\xb8rste verdenskrig tjenestegjorde han i det britiske feltartilleriet og senere i infanteriet. I 1917 ble han tatt til krigsfange, og i en bataljon p\xc3\xa5 800 var han \xc3\xa9n av 60 som overlevde krigen. _NEWLINE_Etter krigen studerte han ved Royal College of Music med Ralph Vaughan Williams, Sir Charles Stanford, Hubert Parry, Adrian Boult og Herbert Howells. Fra 1924 underviste han ved samme sted, fram til han pensjonerte seg i 1966. Gordon Jacob var l\xc3\xa6rer for bl.a Malcolm Arnold og Joseph Horovitz._NEWLINE_Gordon Jacob d\xc3\xb8de 8. juni 1984 i Saffron Walden, Essex.\n_START_SECTION_\nMusikk\n_START_PARAGRAPH_\nGordon Jacob regnes for \xc3\xa5 h\xc3\xb8re til blant de mest musikalsk konservative i sin tids generasjon av komponister. Han hadde s\xc3\xa6rlig interesse for bl\xc3\xa5seinstrumenter, som han komponerte en masse musikk for. Jacob var produktiv, han publiserte over 700 komposisjoner i tillegg til sine fire b\xc3\xb8ker og en rekke essays om musikk.'